夜過王勉仲家宿酒數行爲作此歌
作者：劉子翬
朝代：宋

paragraphs: 遥林带雪迷村疃，伶俜一馬行無伴。
故人家住丁坂頭，停驂邂逅成清款。
犯寒知我猶空腹，地爐然薪架紅玉。
花瓷湯酒欲生香，竹外庖厨聞剁肉。
夫君不有中饋賢，咄嗟辦此何神速。
酒酣意氣悲荆棘，尚憶朱甍舊時宅。
豺狼得志竟何成，至今人骨如霜白。
亂離少有闔門在，漂蕩俄驚五年隔。
數畝荒田已失耕，一間茅屋仍留客。
客情主意懽難盡，短臘窮冬春欲近。
明朝分手更愁人，且覆清觴莫留剩。